3F Aalborg Industrigruppe vil som den eneste ikke stå inde for en ny overenskomst, hvis der ikke kommer forbedringer til vikaransatte, og bestyrelsen anbefaler, at medlemmerne stemmer nej, hvis forslaget kommer til afstemning. - Flere end ti procent af vores medlemmer er vikaransatte, og antallet er stigende. Derfor kan vi ikke leve med, at de ikke fik nogen forbedringer og at der går tre år, før vi får mulighed for at diskutere problemet igen, siger formanden for Industrigruppen, Benny Vinther Jensen. Vikaransatte har ingen krav på fastansættelse, og fagforeningen frygter, vikariater vil blive forlænget gentagne gange uden nogen lønstigning, hvis der bliver stemt for overenskomstforslaget. - Det kan ikke være rimeligt, at folk kan gå som vikarer i mere end et år. Vores overenskomst er fleksibel, men ved at ansætte folk på denne måde i stor til, udnytter man den fleksibilitet til bristepunktet, siger Benny Vinther Jensen.

Referat:
Industrigruppen vil ikke gå med til aftale, der ikke forbedrer vilkår for vikarer.